**PRAVILA O DOLŽNOSTIH DIJAKOV-ŠPORTNIKOV IN PRILAGAJANJU UČNIH OBVEZNOSTIH V ŠPORTNIH ODDELKIH**

1. Načrtovanje učnih obveznosti

Načrtovanje učnih obveznosti za dijake športnih oddelkov je odvisno od razvrstitve dijaka –športnika v ustrezne statuse – A, B, C . Razvrstitev spremljata in urejata koordinatorja športnih oddelkov – Renato Kuzman in Bojan Ogrinc, potrdi jo ravnatelj.

2. Kategorizacija

Razvrstitev se preverja **2-krat letno**: konec septembra, ko se izvede konferenca za športne oddelke, in februarja po 1. ocenjevalnem obdobju tekočega šolskega leta. Posamezne spremembe se opravljajo sproti, vnašata jih koordinatorja v preglednico kategorizacij v e-obliki. Ta je dostopna vsem učiteljem športnih oddelkov.

**3. OBVEZNOSTI IN PRILAGODITVE UČNIH OBVEZNOSTI DIJAKOV-ŠPORTNIKOV**

STATUS A

3.1 (pridobivanje ocen)

Dijaki pridobivajo ocene po individualnem učnem načrtu. Ocene pridobivajo v zgoščenih obdobjih. Število njihovih ocen je lahko tudi manjše od obveznega števila ocena.

3.2 (učni sklopi)

Preizkusi znanja lahko združujejo snov več učnih sklopov, naloge so preglednejše in splošnejše.

3.3 (učne oblike)

Pri predmetih, pri katerih mora dijak pridobiti različne oblik ocene (seminarske, ustne, pisne, esejske, praktične vaje …), se dijaku omogoči hkratno opravljanje različnih oblik (npr. seminarska in preizkus; esejska oblika in naloge objektivne vrste; pisna in ustna ocena hkrati …).

3. 4 OBDOBJA DIJAKOVE DALJŠE ODSOTNOSTI IN OBVEŠČANJE

3.4.1 (obdobje odsotnosti)

Daljšo dijakovo odsotnost sporoča koordinator tako, da vpiše obdobje odsotnosti v ustrezno rubriko v dokumentu v skupni rabi ali obvesti učitelje z elektronsko pošto.

3.4.2 (obveznosti profesorjev)

Profesorji po vsakem preizkusu sporočajo koordinatorju z vpisi v ustrezno rubriko v e-dokumentu odsotne dijake in negativno ocenjene (najkasneje v 5 delovnih dneh). Profesorji sporočajo koordinatorju naslednje:

* dijakovo odsotnost pri pouku ali pridobljeno negativno oceno (ocene)
* neudeležbo oz. neprihajanje dijakov na redne ali dodatne dogovorjene roke
* učne ali vedenjske težave dijakov pri rednem pouku
* učne ali vedenjske težave dijakov pri individualnem pouku
* predlagajo rešitve (*recimo, da dijak ne sme na dopoldanski trening v času, ko ima na urniku predmet, pri katerem je negativen oz. pri njem neopravičeno ne opravlja učnih obveznosti ...)*

3.4.3 (obveznosti koordinatorja)

Koordinator redno obvešča o spremembah, učni dogodkih in obveznostih dijaka-športnika vodstvo šole, starše, klub oz. trenerja.

3.4.4 (obveznosti dijakov)

Ne glede na svojo odsotnost dijaki ohranjajo elektronski stik z učiteljem oz. koordinatorjem: sporočajo termine dosegljivosti, se dogovarjajo za konzultacije, pošiljajo naloge po spletu ipd.

3.4.5 ( ukrepi zoper kršitve)

Dijakova dolžnost je, da učitelju, s katerim je dogovorjen za konzultacije, roke za oddajo nalog v elektronski ali pisni obliki ipd., pravočasno (vsaj dan prej!) sporoči vsako spremembo v dogovorjenih načrtih – da ne pride, da še ni pripravljen, da prosi za nov rok … Svojo odsotnost napove z e-pošto. Če dijak tega ne stori, prejme **uradno opozorilo/opomin** v e-dokument, ki je v skupni rabi učiteljev športnih oddelkov. S tem se seznani tudi koordinator. Če se omenjeno dijakovo vedenje enkrat (1-krat) ponovi, se mu odvzame možnost individualnih konzultacij oz. pridobivanja ocen po indiv. učnem načrtu.

Individualne učne aktivnosti ne potekajo med rednim poukom. Možne so tudi med glavnimi odmori, če učitelju in dijaku tako ustreza, ali med dijakovimi prostimi urami, če se te ujemajo z učiteljevimi.

3.5 Individualni učni načrt

Za dijake se pripravi individualni učni načrt, ki ga uskladijo koordinator, učitelj in dijak. Načrt obsega:

a) vrsto ocene (pisno, ustno, seminarsko delo …)

b) snov/tematiko

c) datume konzultacij

d) predvidene datume pridobivanja ocen.

STATUS B

3.6 (posebni roki)

Dijaki s tem statusom pridobivajo določene ocene v posebnih rokih tedaj, ko so zaradi kratkotrajnejših in intenzivnejših priprav oz. tekmovanj odsotni od pouka. Sicer zanje velja, da pridobivajo ocene v ***rednih terminih (v prvih rokih***) ne glede na morebitne treninge, ki jih imajo v tem času.

3.7 (individualno dogovarjanje)

Dijaki se individualno (ustno, elektronsko) dogovarjajo z učitelji za pridobivanje ocen kasneje oz. z zamikom. Na voljo jim je tudi možnost **poizkusnega pisanja** preizkusa, če so pri pouku v terminu rednega pisanja preizkusov. Učitelji jim elektronsko pošljejo pregled snovi in vprašanj, ki bodo zajeta v preizkusu.

3. 8 (obveznosti dijakov)

Dijakova dolžnost je, da učitelju, s katerim je dogovorjen za konzultacije, roke za oddajo nalog v elektronski ali pisni obliki ipd., pravočasno (vsaj dan prej!) sporoči vsako spremembo v dogovorjenih načrtih – da ne pride, da še ni pripravljen, da prosi za nov rok … Svojo odsotnost napove z e-pošto. Če dijak tega ne stori, prejme **uradno opozorilo/opomin** v e-dokument, ki je v skupni rabi učiteljev športnih oddelkov. S tem se seznani tudi koordinator.

Če se dijakovo vedenje enkrat (1-krat) ponovi, se mu odvzame možnost pridobivanja ocen v posebnih rokih, možnost konzultacij ali odhajanje od pouka zaradi treningov. Ocene lahko pridobiva v rednih rokih, ki veljajo za ostale dijake (2-krat letno).

3.9 INDIVIDUALNE URE

Individualne ure (učna pomoč, dogovori, načrti, opravljanja obveznosti …) so na voljo dijakom s statusom A in B (zadnjim v določenih obdobjih). Če dijak 2-krat neopravičeno izostane oz. svojega izostanka ne napove, čeprav je bil z učiteljem dogovorjen, se mu pravica do teh ur odvzame. Enako načelo velja za neopravičeno izostajanje oz. neprihajanje k izpitnim rokom.

STATUS C

Dijak s tem statusom ne potrebuje nobenih prilagoditev.

**4. POGOJNI VPIS**

4. 1 (omejitev)

Ta možnost je **praviloma** na voljo le dijakom s statusom A in v upravičenih ter izjemnih (športni, zdravstveni vzroki) primerih tudi za dijake s statusom B.

4.2 (roki in pogoji)

Podaljšanje šolskega leta se uveljavlja v primerih, ko ima dijak neopravljene obveznosti pri **najmanj 2** predmetih. Prošnjo za podaljšanje šolskega leta odda dijak koordinatorju do **15. maja** tekočega šolskega leta. Odobritev prošnje se zabeleži v dokument v skupni rabi. V njej je zabeleženo tudi obdobje podaljšanja; izpitni obdobji sta do **10. 7**. oz. do **31. 8.** tekočega šolskega leta.

Dijak opravlja učne obveznosti na načine, ki so določeni v 3. členu tega pravilnika.

4.3 (pravila in omejitve)

O pogojnem vpisu odloča ravnatelj, vendar se pred sprejemom odločitve posvetuje s koordinatorjem in učitelji, pri katerih dijak ni opravil učnih obveznosti za minulo šolsko leto. Pogojno se lahko vpiše le dijak, ki ni prekršil posameznih določil 3. člena. Ta odločitev je sprejeta najkasneje do **31. 8.** tekočega šolskega leta. Uradno odločitev koordinator takoj zabeleži v dokument v skupni rabi. Učitelji morajo biti o tem obveščeni najkasneje do **5. 9.** novega šolskega leta.

4.4 (veljavnost pogojnega vpisa)

Dijak, ki opravlja učne obveznosti pri 1 ali 2 predmetih, jih mora opraviti do **15. 10.** novega šolskega leta. V primeru opravičljivih razlogov (zdravstveni, izjemni športni dosežki/obremenitve) se ta rok lahko podaljša do **15. 11**. Če dijak v tem obdobju učnih obveznosti ne opravi (ni pristopil oz. negativna ocena), ***ponavlja*** prejšnji letnik po pogojih, določenih v 9. členu tega pravilnika.

Dijak, ki opravlja učne obveznosti pri 3 ali 4 predmetih, jih mora opraviti do **10. 11.** novega šolskega leta. V primeru opravičljivih razlogov (zdravstveni, izjemni športni dosežki/obremenitve) se ta rok lahko podaljša do **10. 12**. Če dijak v tem obdobju učnih obveznosti ne opravi (ni pristopil oz. negativna ocena), ***ponavlja*** prejšnji letnik po pogojih, določenih v 5. členu tega pravilnika.

4.5 (izjema)

Dijak, ki ima do **31. 8.** prejšnjega šolskega leta neopravljene učne obveznosti pri **5 ali več predmetih** (ne glede na športni status), ne more biti pogojno vpisan. Izjema so lahko le dijaki s statusom A, ki dosegajo vrhunske rezultate, in so zaradi narave športa (tenis, smučanje) odsotni od pouka večino šolskega leta.

**5. PONOVNI VPIS V PREJŠNJI LETNIK**

5.1 (obveznosti dijaka)

Dijak, ki ne opravi manjkajočih obveznosti v predpisanem obdobju, se ponovno vpiše v nižji letnik. V tem redno obiskuje pouk zgolj pri tistih predmetih, pri katerih ni opravil učnih obveznosti. Izostanki se beležijo samo pri teh predmetih. Pouka pri pozitivno ocenjenih predmetih ne obiskuje.

5.2 (pridobivanje ocen v višjem letniku)

Istočasno lahko dijak po dogovoru s koordinatorjem in učiteljem predmeta obiskuje pouk in pridobiva ocene pri izbranih predmetih tudi v višjem letniku, če mu to dopuščata urnik in športne obveznosti. Koordinator pripravi o tem pedagoško pogodbo, s katero seznani učitelje izbranih predmetov, razrednika, starše, trenerja oz. klub.

**6. VELJAVNOST PRAVILNIKA**

Členi Pravil o dolžnostih dijakov- športnikov in prilagajanju učnih obveznosti v športnih oddelkih od poglavja 4 do poglavja 6 začnejo veljati s 15.3. 2015, ostali členi pa s 1.9. 2015.

Maribor, 6.3. 2015

Ravnatelj Ivan Lorenčič